CELEX: 32011R0331
Language: bg
Date: 2011-04-06 00:00:00
Title: Регламент (ЕС) № 331/2011 на Комисията от 6 април 2011 година за изменение на Регламент (ЕО) № 1120/2009 по отношение на използването на земя за производство на коноп в рамките на прилагането на схемата за единно плащане, предвидена в Регламент (ЕО) № 73/2009 на Съвета

7.4.2011   
            
            
               BG
            
            
               Официален вестник на Европейския съюз
            
            
               L 93/16
            
         РЕГЛАМЕНТ (ЕС) № 331/2011 НА КОМИСИЯТА
   от 6 април 2011 година
   за изменение на Регламент (ЕО) № 1120/2009 по отношение на използването на земя за производство на коноп в рамките на прилагането на схемата за единно плащане, предвидена в Регламент (ЕО) № 73/2009 на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (1), и по-специално член 39, параграф 2 от него,
   като има предвид, че:
   
               (1)
            
            
               В член 39, параграф 1 от Регламент (ЕО) № 73/2009 се постановява, че площите, използвани за производство на коноп, отговарят на условията за директни плащания само ако използваните сортове имат съдържание на тетрахидроканабинол не повече от 0,2 %.
            
         
               (2)
            
            
               В член 124, параграф 3 от Регламент (ЕО) № 73/2009 се постановява, че член 39 от същия регламент е приложим за площи по схемата за единно плащане.
            
         
               (3)
            
            
               В член 10 от Регламент (ЕО) № 1120/2009 на Комисията от 29 октомври 2009 г. за определяне на подробни правила за прилагането на схемата за единно плащане, предвидена в дял III от Регламент (ЕО) № 73/2009 на Съвета за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (2) се постановява, че плащанията за площи за производство на коноп се извършват, при условие че се използват семена от сортовете изброени в Общия каталог на сортовете от земеделски растителни видове, с изключение на сортовете Finola и Tiborszállási, и се предвижда тяхното сертифициране.
            
         
               (4)
            
            
               Финландия и Унгария предоставиха данни на Комисията относно съдържанието на тетрахидроканабинол в сорта Finola, отглеждан във Финландия, и в сорта Tiborszállási, отглеждан в Унгария, в които е посочено, че въпросното съдържание през последните години е под 0,2 %.
            
         
               (5)
            
            
               Въз основа на тази информация Комисията счита, че тези сортове коноп отговарят на поставените условия в съответните държави-членки.
            
         
               (6)
            
            
               Поради това Регламент (ЕО) № 1120/2009 следва да бъде съответно изменен.
            
         
               (7)
            
            
               Мерките, предвидени в настоящия регламент, са в съответствие със становището на Управителния комитет за директните плащания,
            
         ПРИЕ НАСТОЯЩИЯ РЕГЛАМЕНТ:
   Член 1
   Член 10 от Регламент (ЕО) № 1120/2009 се заменя със следното:
   
      „Член 10
      Производство на коноп
      За целите на член 39 от Регламент (ЕО) № 73/2009 плащанията за площи за производство на коноп се извършват, при условие че се използват семена от сортовете, изброени в Общия каталог на сортовете от земеделски растителни видове, на 15 март на годината, за която се предоставя плащането, и които се публикуват съгласно член 17 от Директива 2002/53/ЕО на Съвета (3). При все това площите, засадени със сорта Finola, трябва да се намират във Финландия, а тези, засадени със сорта Tiborszállási, трябва да се намират в Унгария. Семената трябва да бъдат сертифицирани в съответствие с Директива 2002/57/ЕО на Съвета (4).
   
   Член 2
   Настоящият регламент влиза в сила на третия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 6 април 2011 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 30, 31.1.2009 г., стр. 16.
   
      (2)  ОВ L 316, 2.12.2009 г., стр. 1.
   
      (3)  ОВ L 193, 20.7.2002 г., стр. 1.
   
      (4)  ОВ L 193, 20.7.2002 г., стр. 74.“